12. ฐานะการเงินและผลการดำเนินงาน

สรุปรายงานการสอบบัญชี

สำนักงานผู้สอบบัญชี : บริษัทเคพีเอ็มจี ภูมิไชย สอบบัญชี จำกัด (KPMG Phoomchai Audit
Ltd.)

รายชื่อผู้สอบบัญชี : นายวินิจ ศิลามงคล (Mr. Winid Silamongkol)

 หมายเลขผู้สอบบัญชีเลขที่ 3378 หรือ

นายพิศิษฐ์ ชีวะเรืองโรจน์ (Mr. Pisit Chiwaruangroch)

หมายเลขผู้สอบบัญชีเลขที่ 2803 หรือ

นายสุพจน์ สิงห์เสน่ห์ (Mr. Supot Singhasaneh)

หมายเลขผู้สอบบัญชีเลขที่ 2826 หรือ

นายเจริญ ผู้สัมฤทธิ์เลิศ (Mr. Charoen Phosamritlert)

หมายเลขผู้สอบบัญชีเลขที่ 4068

จากการปฏิบัติงานตรวจสอบตามมาตรฐานการสอบบัญชีที่รับรองทั่วไป
ผู้สอบบัญชีมีความเห็นว่างบการเงินรวมของบริษัทปูนซิเมนต์ไทย จำกัด (มหาชน) และบริษัทย่อย
แสดงฐานะการเงิน ผลการดำเนินงาน และกระแสเงินสด สำหรับแต่ละปีสิ้นสุดวันที่ 31 ธันวาคม
2550, 2549 และ 2548 โดยถูกต้องตามที่ควรในสาระสำคัญตามหลักการบัญชีที่รับรองทั่วไป

 

งบการเงินรวม และอัตราส่วนทางการเงิน

ของ

บริษัทปูนซิเมนต์ไทย จำกัด (มหาชน) และ บริษัทย่อย 

[]

[]

[]

[]

 งบการเงิน และอัตราส่วนทางการเงิน

ของ

  บริษัทปูนซิเมนต์ไทย จำกัด (มหาชน)

[]

[]

[]

[]

[]

คำอธิบายและการวิเคราะห์ของฝ่ายจัดการ 

(Management Discussion and Analysis)

ผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน) และบริษัทย่อย

ภาพรวมของผลการดำเนินงาน

สำหรับปี 2550 เครือซิเมนต์ไทย (SCG) มียอดขายสุทธิ เท่ากับ 267,737 ล้านบาท
เพิ่มขึ้นร้อยละ 4 จากปีก่อน และมีกำไรสุทธิ เท่ากับ 30,352 ล้านบาท เพิ่มขึ้นร้อยละ 3
จากปีก่อน ซึ่งเป็นผลจากในปี 2550 SCG มีกำไรสุทธิภาษีจากการขายเงินลงทุนประมาณ 4,500
ล้านบาท อย่างไรก็ตามเมื่อเทียบกับปีก่อน SCG มีกำไรสุทธิก่อนรายการที่ไม่เกิดขึ้นเป็นประจำ
เท่ากับ 25,841 ล้านบาท ลดลงร้อยละ 14
สาเหตุหลักจากผลการดำเนินงานที่ลดลงของธุรกิจซิเมนต์ (SCG Cement) ธุรกิจผลิตภัณฑ์ก่อสร้าง
(SCG Building Materials) ธุรกิจจัดจำหน่าย (SCG Distribution) และธุรกิจกระดาษ
(SCG Paper) ตามการชะลอตัวของภาวะเศรษฐกิจภายในประเทศ
ประกอบกับส่วนได้เสียในกำไรจากบริษัทร่วมของธุรกิจเคมีภัณฑ์ (SCG Chemicals) ที่ลดลง
(โดยเฉพาะจากธุรกิจ PTA) นอกจากนี้ SCG ยังได้รับผลกระทบจากต้นทุนพลังงานที่ปรับตัวสูงขึ้น
และค่าเงินบาทที่แข็งค่าขึ้นร้อยละ 9 จากปี 2549 อัตราแลกเปลี่ยนถัวเฉลี่ยอยู่ที่ระดับ 37.88
บาทต่อดอลลาร์สหรัฐ ปรับตัวมาอยู่ที่ระดับ 34.52 บาทต่อดอลลาร์สหรัฐ ในปี 2550 โดย SCG มี
EBITDA เท่ากับ 50,008 ล้านบาท ลดลงร้อยละ 13 เมื่อเทียบกับปีก่อน

ในปี 2550 SCG มีรายการที่ไม่เกิดขึ้นเป็นประจำ (Non-recurring Items) ที่สำคัญได้แก่
กำไรสุทธิภาษีจากการขายเงินลงทุนในบริษัทอะโรเมติกส์ (ประเทศไทย) จำกัด (มหาชน) (ATC)
และบริษัทเหล็กสยามยามาโตะ จำกัด จำนวนรวมประมาณ 4,500 ล้านบาท

SCG มีส่วนได้เสียในกำไรของบริษัทร่วม (Equity Income) เท่ากับ 8,243 ล้านบาท
ลดลงร้อยละ 23 เมื่อเทียบกับปีก่อน โดยแหล่งที่มาของรายได้มีดังนี้

-   จากบริษัทร่วมในธุรกิจเคมีภัณฑ์ (SCG Chemicals) เท่ากับ 5,980 ล้านบาท ลดลงร้อยละ
    32 จากปีก่อน ซึ่งเป็นผลจากในปี 2549 SCG
    รับรู้กำไรจากการเปลี่ยนแปลงสถานะในเงินลงทุนของบริษัทกรุงเทพ ซินธิติกส์ จำกัด จำนวน
    1,400 ล้านบาท ประกอบกับในระหว่างปี 2550 SCG มีผลขาดทุนจากธุรกิจ PTA ประมาณ
    900 ล้านบาท (SCG ถือหุ้นร้อยละ 50)

-   จากบริษัทร่วมอื่นๆ เท่ากับ 2,263 ล้านบาท เพิ่มขึ้นร้อยละ 20 เมื่อเทียบกับปีก่อน ทั้งนี้
    เป็นผลจากใน ปี 2549 SCG มีผลขาดทุนจากบริษัทร่วมในธุรกิจที่เกี่ยวเนื่องกับธุรกิจซีอาร์ที

นอกจากนี้ SCG มีรายได้เงินปันผลรับทั้งหมด ในปี 2550 เท่ากับ 9,244 ล้านบาท
ใกล้เคียงกับปีก่อน โดย SCG มีเงินปันผลรับจากบริษัทร่วม เท่ากับ 6,762 ล้านบาท (SCG
ถือหุ้นร้อยละ 20 - 50) และบริษัทอื่น เท่ากับ 2,482 ล้านบาท

ค่าใช้จ่ายภาษีเงินได้สำหรับปี 2550 เท่ากับ 5,898 ล้านบาท เพิ่มขึ้น 1,862 ล้านบาท
หรือร้อยละ 46 จากปีก่อน ซึ่งเป็นผลจากการขายเงินลงทุนใน ATC และบริษัทเหล็กสยามยามาโตะ
จำกัด

ผลการดำเนินงานของกลุ่มธุรกิจ

ธุรกิจเคมีภัณฑ์ (SCG Chemicals)

ปี 2550 ยอดขายสุทธิของธุรกิจเคมีภัณฑ์ (SCG Chemicals) เท่ากับ 130,223 ล้านบาท
เพิ่มขึ้นร้อยละ 6 เมื่อเทียบกับปีก่อน ซึ่งเป็นผลจากราคาขายผลิตภัณฑ์ที่เพิ่มสูงขึ้น
ในขณะที่ทั้งปีธุรกิจมี EBITDA เท่ากับ 22,611 ล้านบาท ลดลงร้อยละ 14 จากปีก่อน ทั้งนี้
เป็นผลจากราคาวัตถุดิบหลัก (Naphtha) ที่ปรับตัวสูงขึ้น ประกอบกับ
เงินปันผลรับจากบริษัทร่วมที่ลดลง อีกทั้งได้รับผลกระทบจากการแข็งค่าของเงินบาท
โดยกำไรสุทธิก่อนรายการที่ไม่เกิดขึ้นเป็นประจำของธุรกิจในปีนี้ เท่ากับ 13,741 ล้านบาท
ลดลงร้อยละ 22 เมื่อเทียบกับปีก่อน
เนื่องจากผลการดำเนินงานหลักและส่วนได้เสียในกำไรของบริษัทร่วมที่ลดลง (จาก Margin
ของธุรกิจ PTA อยู่ในระดับต่ำ และในไตรมาสที่ 1 ปี 2549
ธุรกิจรับรู้กำไรจากการเปลี่ยนสถานะในเงินลงทุนของบริษัทกรุงเทพ ซินธิติกส์ จำกัด)

สำหรับปี 2550 ส่วนต่างราคาระหว่าง HDPE และ Naphtha (GAP) เฉลี่ยอยู่ที่ระดับ 659
ดอลลาร์สหรัฐต่อตัน ซึ่งใกล้เคียงกับปีก่อน โดยในปีนี้ ธุรกิจ PTA ยังคงมี Margin
อยู่ในระดับต่ำมาก และคาดการณ์ว่า Margin ของธุรกิจจะอยู่ในระดับเช่นนี้ตลอดปี 2551
เนื่องจากภาวะอุปทานส่วนเกินในตลาดโลกของธุรกิจ PTA

ธุรกิจกระดาษ (SCG Paper)

ในปี 2550 ธุรกิจกระดาษ (SCG Paper) มียอดขายสุทธิ เท่ากับ 43,890 ล้านบาท
เพิ่มขึ้นร้อยละ 3 จากปีก่อน เนื่องจากปริมาณขายที่เพิ่มสูงขึ้น โดยธุรกิจมี EBITDA เท่ากับ 7,943
ล้านบาท ลดลงร้อยละ 18 จากปีก่อน ซึ่งเป็นผลจากต้นทุนการผลิตที่ปรับตัวสูงขึ้น
ประกอบกับธุรกิจมีค่าใช้จ่ายในการซ่อมบำรุง
ทั้งหมดส่งผลให้กำไรสุทธิก่อนรายการที่ไม่เกิดขึ้นเป็นประจำในปีนี้ เท่ากับ 2,353 ล้านบาท
ลดลงร้อยละ 34 จากปีก่อน

  เยื่อกระดาษและกระดาษพิมพ์เขียน: ปริมาณขายรวมเพิ่มขึ้นจากปีก่อนร้อยละ 4
  โดยมีปริมาณการส่งออกคิดเป็นร้อยละ 19 ของปริมาณขายรวม ตลาดที่สำคัญ ได้แก่
  ประเทศในภูมิภาคอาเซียน อาทิ เวียดนาม และมาเลเซีย ด้านราคาผลิตภัณฑ์ลดลง
  เนื่องจากการแข่งขันในตลาดที่สูงขึ้น และผลกระทบจากเงินบาทแข็งค่า

  กระดาษอุตสาหกรรมและบรรจุภัณฑ์: ปริมาณขายรวมเพิ่มขึ้นจากปีก่อนร้อยละ 6
  โดยมีปริมาณการส่งออกคิดเป็นร้อยละ 24 ของปริมาณขายรวม ตลาดที่สำคัญ ได้แก่
  ประเทศในภูมิภาคอาเซียน อาทิ เวียดนาม และมาเลเซีย ราคาผลิตภัณฑ์เฉลี่ยคงที่
  ในขณะที่ต้นทุนวัตถุดิบ ทั้งเยื่อกระดาษและเศษกระดาษปรับสูงขึ้น
  จากภาวะตึงตัวในการจัดหาวัตถุดิบจากความต้องการที่เพิ่มขึ้นในจีน

ธุรกิจซิเมนต์ (SCG Cement)

ในปี 2550 ปริมาณความต้องการในประเทศโดยรวม เท่ากับ 25.6 ล้านตัน ลดลง 6%
เมื่อเทียบกับปีก่อน เนื่องจากความต้องการที่ลดลงของภาครัฐ
ประกอบกับการหดตัวของตลาดที่อยู่อาศัย และภาคการพาณิชย์

โดยในปี 2550 ปริมาณขายปูนซีเมนต์เทาในประเทศของธุรกิจซิเมนต์ (SCG Cement)
ลดลงในอัตราที่ใกล้เคียงกับตลาดโดยรวม โดยราคาปูนซีเมนต์เทาในประเทศเฉลี่ยในปีนี้ อยู่ในช่วง
1,700 – 1,800 บาทต่อตัน

สำหรับภาคการส่งออก ปริมาณการส่งออกปูนซีเมนต์เทาในปี 2550 เท่ากับ 8.1 ล้านตัน
เพิ่มขึ้นร้อยละ 16 จากปีก่อน แต่ราคา FOB เฉลี่ยลดลงร้อยละ 2 จากปีก่อน

ส่วนยอดขายคอนกรีตผสมเสร็จในปีนี้ ลดลงร้อยละ 7 จากปริมาณขายในประเทศที่ลดลงร้อยละ 5
โดยในปี 2550 ธุรกิจได้มีการแต่งตั้งแฟรนไชส์เพิ่มขึ้นอีก 7 ราย

ยอดขายสุทธิของธุรกิจซิเมนต์ (SCG Cement) ในปีนี้ เท่ากับ 44,087 ล้านบาท
ใกล้เคียงกับปีก่อน ในขณะที่ EBITDA ลดลงร้อยละ 16 จากปีก่อน และ
กำไรสุทธิก่อนรายการที่ไม่เกิดขึ้นเป็นประจำ ลดลงร้อยละ 18 จากปีก่อน
ซึ่งเป็นผลจากการปรับตัวสูงขึ้นของต้นทุนพลังงาน ประกอบกับปริมาณขายในประเทศที่ลดลง

ธุรกิจผลิตภัณฑ์ก่อสร้าง (SCG Building Materials)

ปี 2550 ตลาดที่อยู่อาศัยได้ชะลอตัวลงอย่างต่อเนื่อง โดยได้รับผลกระทบเช่นเดียวกับธุรกิจซิเมนต์
(SCG Cement) ส่งผลให้ยอดขายสุทธิของธุรกิจผลิตภัณฑ์ก่อสร้าง (SCG Building Materials)
ในปีนี้ เท่ากับ 21,281 ล้านบาท ลดลงร้อยละ 6 จากปีก่อน โดยธุรกิจมี EBITDA เท่ากับ 3,928
ล้านบาท ลดลงร้อยละ 19 จากปีก่อน และกำไรสุทธิก่อนรายการที่ไม่เกิดขึ้นเป็นประจำ เท่ากับ
950 ล้านบาท ลดลงร้อยละ 47 เมื่อเทียบกับปีก่อน ทั้งนี้ เป็นผลจาก Margin
ที่ลดลงจากราคาวัตถุดิบและต้นทุนพลังงานที่ปรับตัวสูงขึ้น
ประกอบกับธุรกิจมีค่าใช้จ่ายอันเนื่องจากโรงงานแห่งใหม่ที่เริ่มดำเนินการผลิต โดยตั้งแต่ต้นปี 2550
SCG ได้หยุดดำเนินการผลิตสินค้ากระเบื้องมุงหลังคาและไม้ฝาที่มีใยหิน (Asbestos)
และได้ลงทุนปรับปรุงกระบวนการผลิตเป็นสินค้าที่ปราศจากใยหินขึ้นมาทดแทน

ธุรกิจจัดจำหน่าย (SCG Distribution)

สำหรับธุรกิจจัดจำหน่าย (SCG Distribution) ในปีนี้ยังคงอยู่ในระดับทรงตัว
โดยยอดขายสุทธิในปี 2550 เท่ากับ 86,440 ล้านบาท เพิ่มขึ้นร้อยละ 6 จากปีก่อน
ซึ่งเป็นผลจากยอดขายสินค้าเหล็กที่เพิ่มขึ้น ส่งผลให้ธุรกิจมี EBITDA เท่ากับ 1,576 ล้านบาท
เพิ่มขึ้นร้อยละ 5 จากปีก่อน ในขณะที่กำไรสุทธิก่อนรายการที่ไม่เกิดขึ้นเป็นประจำในปีนี้ เท่ากับ
939 ล้านบาท ลดลงร้อยละ 1 เมื่อเทียบกับปีก่อน

ฐานะการเงิน

สินทรัพย์

SCG มีสินทรัพย์รวม ณ 31 ธันวาคม 2550 จำนวน 248,256 ล้านบาท เพิ่มขึ้นร้อยละ 10
จากปีก่อน โดยสินทรัพย์ส่วนใหญ่เป็นที่ดิน อาคารและอุปกรณ์ และเงินลงทุนในบริษัทร่วม
ซึ่งคิดเป็นร้อยละ 44 และ 19 ของสินทรัพย์ทั้งหมดตามลำดับ ทั้งนี้
กลุ่มธุรกิจที่มีสินทรัพย์รวมมากที่สุด ได้แก่ ธุรกิจเคมีภัณฑ์ (SCG Chemicals) ธุรกิจซิเมนต์ (SCG
Cement) และธุรกิจกระดาษ (SCG Paper) ตามลำดับ

สินทรัพย์หมุนเวียน : ณ สิ้นปี 2550 เท่ากับ 78,426 ล้านบาท เพิ่มขึ้นร้อยละ 16 จากปีก่อน
โดยส่วนใหญ่เป็นสินค้าคงเหลือร้อยละ 47 ลูกหนี้และตั๋วเงินรับการค้าร้อยละ 34 ทั้งนี้ SCG
ได้ตั้งค่าเผื่อหนี้สงสัยจะสูญสำหรับลูกหนี้การค้า ณ วันที่ 31 ธันวาคม 2550
ไว้แล้วจำนวนเงินประมาณ 934 ล้านบาท
ซึ่งเป็นไปตามนโยบายการบัญชีของการตั้งค่าเผื่อหนี้สงสัยจะสูญของบริษัทซึ่งคาดว่าเพียงพอแล้ว
นอกจากนี้ ลูกหนี้การค้าที่ค้างชำระเกินวันครบกำหนดชำระของ SCG
ได้มีการค้ำประกันโดยสถาบันการเงินในวงเงินจำนวน 356 ล้านบาท

ที่ดิน อาคาร และอุปกรณ์ : ณ สิ้นปี 2550 เท่ากับ 108,988 ล้านบาท เพิ่มขึ้นร้อยละ 17
จากปีก่อน ทั้งนี้ เป็นผลจากระหว่างปี SCG ได้มีการซื้อที่ดิน อาคาร และอุปกรณ์เพิ่มขึ้น 28,277
ล้านบาท ในขณะที่ค่าเสื่อมราคาสำหรับปี 2550 เท่ากับ 11,408 ล้านบาท

เงินลงทุนในบริษัทร่วม : ณ สิ้นปี 2550 เท่ากับ 46,135 ล้านบาท ลดลง 225 ล้านบาท
หรือร้อยละ 1 เนื่องจากรายการเพิ่ม/ลดที่สำคัญระหว่างปี ดังนี้

เพิ่มขึ้นจาก:

-   การรับรู้ส่วนแบ่งกำไรสุทธิจากเงินลงทุนตามวิธีส่วนได้เสีย จำนวน 8,243 ล้านบาท
    แต่เนื่องจากระหว่างปี SCG มีเงินปันผลรับจากบริษัทร่วม จำนวน 6,762 ล้านบาท
    ทำให้เงินลงทุนในบริษัทร่วมเพิ่มขึ้น 1,481 ล้านบาท

ลดลงจาก:

-   การขายเงินลงทุนบางส่วนในหุ้นทุนของบริษัทเหล็กสยามยามาโตะ จำกัด

หนี้สิน

หนี้สินรวม ณ สิ้นปี 2550 เท่ากับ 139,717 ล้านบาท เพิ่มขึ้นร้อยละ 5 จากปีก่อน
โดยมีหนี้สินหมุนเวียนเพิ่มขึ้น 9,097 ล้านบาท ในขณะที่มีหนี้สินไม่หมุนเวียนลดลง 2,079 ล้านบาท
เนื่องจากในระหว่างปี SCG ได้ออกหุ้นกู้ชุดใหม่ จำนวน 25,000 ล้านบาท
เพื่อทดแทนหุ้นกู้ชุดเดิมที่ครบกำหนดไถ่ถอน จำนวน 16,000 ล้านบาท โดยสถานะหนี้สินสุทธิ
(หนี้สินที่มีภาระดอกเบี้ย หักด้วยเงินสดและรายการเทียบเท่าเงินสด) ของ SCG ณ สิ้นปี 2550
เท่ากับ 99,914 ล้านบาท ลดลง 3,131 ล้านบาท เทียบกับ ณ สิ้นปี 2549

สภาพคล่อง

ในปี 2550 SCG มีเงินสดและรายการเทียบเท่าเงินสด ณ วันสิ้นปีเท่ากับ 4,146 ล้านบาท
เพิ่มขึ้นจากปีก่อน 1,711 ล้านบาท โดยเป็นผลมาจาก SCG
มีกระแสเงินสดสุทธิได้มาจากกิจกรรมดำเนินงานเท่ากับ 30,546 ล้านบาท ลดลงจากปีก่อน 1,257
ล้านบาท
สาเหตุหลักจากกำไรจากการดำเนินงานก่อนการเปลี่ยนแปลงในสินทรัพย์และหนี้สินดำเนินงานที่ลดลง
ในขณะที่มีกระแสเงินสดสุทธิใช้ไปในกิจกรรมลงทุนในปีนี้เท่ากับ 10,342 ล้านบาท
เทียบกับปีก่อนใช้ไปในกิจกรรมลงทุนเท่ากับ 6,939 ล้านบาท ซึ่งส่วนใหญ่เป็นผลจากการที่ SCG
ลงทุนในโครงการระหว่างก่อสร้างเพิ่มขึ้น นอกจากนี้ ในปี 2550 SCG
ใช้เงินไปในกิจกรรมจัดหาเงินจำนวน 18,493 ล้านบาท ลดลงเมื่อเทียบกับ 24,982
ล้านบาทของปีที่ผ่านมา

สำหรับอัตราส่วนสภาพคล่อง พบว่า SCG มีอัตราส่วนสภาพคล่องคิดเป็น 1.20 เท่า
ในขณะที่มีอัตราส่วนสภาพคล่องกระแสเงินสดคิดเป็น 0.50 เท่า ทั้งนี้ SCG มี Cash Cycle
อยู่ที่ประมาณ 28 วัน (ระยะเวลาในการเรียกเก็บหนี้เฉลี่ย + ระยะเวลาในการขายสินค้าเฉลี่ย –
ระยะเวลาในการชำระหนี้เฉลี่ย) จากกระแสเงินสดและอัตราส่วนสภาพคล่องต่างๆ
ได้สร้างความมั่นใจ ว่า SCG มีสภาพคล่องที่พอเพียงต่อการดำเนินงาน ทั้งนี้ SCG
มีวงเงินเบิกเกินบัญชีกับธนาคารหลายแห่งจำนวน 4,500 ล้านบาท

แหล่งที่มาของเงินทุน

สถานะหนี้สินสุทธิ (หนี้สินที่มีภาระดอกเบี้ย หักด้วยเงินสดและรายการเทียบเท่าเงินสด) ของ SCG
ณ สิ้นปี 2550 เท่ากับ 99,914 ล้านบาท ลดลง 3,131 ล้านบาท เทียบกับ ณ สิ้นปี 2549 ทั้งนี้
ได้รวมหนี้สินของโครงการลงทุนที่อยู่ในระหว่างการก่อสร้างหลายโครงการ ประมาณ 15,000
ล้านบาท ดังนั้นหากไม่รวมหนี้สินของโครงการลงทุนที่อยู่ในระหว่างการก่อสร้างดังกล่าว
หนี้สินสุทธิของ SCG จะอยู่ที่ประมาณ 85,000 ล้านบาท

สำหรับรายจ่ายลงทุน (CAPEX) ของ SCG สำหรับปี 2550 มีมูลค่าการลงทุนเท่ากับ 27,160
ล้านบาท เพิ่มขึ้น 3,586 ล้านบาท จากปีก่อน โดยในปี 2551 SCG
คาดว่าจะมีรายจ่ายลงทุนสำหรับโครงการที่ได้รับการอนุมัติแล้ว และโครงการลงทุนอื่นๆ
คิดเป็นมูลค่าประมาณ 35,000 ล้านบาท

อัตราส่วนหนี้สินต่อส่วนของผู้ถือหุ้น เท่ากับ 1.3 เท่า เทียบกับปีก่อนซึ่งอยู่ที่ 1.4 เท่า
โดยอัตราส่วนดังกล่าวยังคงอยู่ในระดับต่ำ ซึ่งสะท้อนให้เห็นถึงโครงสร้างทางการเงินที่ดี โดย SCG
มีดอกเบี้ยจ่ายและค่าใช้จ่ายทางการเงินในปี 2550 เท่ากับ 5,274 ล้านบาท เพิ่มขึ้นจากปีก่อน
105 ล้านบาท และอัตราส่วนหนี้สินสุทธิต่อกระแส เงินสดที่ได้จากการดำเนินงาน (EBITDA) อยู่ที่
2.0 เท่า

จากฐานะทางการเงินและผลการดำเนินงานในปี 2550
คณะกรรมการบริษัทมีมติให้เสนอที่ประชุมใหญ่สามัญผู้ถือหุ้น เพื่ออนุมัติการจ่ายเงินปันผลสำหรับปี
2550 ในอัตราหุ้นละ15 บาท ซึ่งคิดเป็นอัตราร้อยละ 59 ของกำไรสุทธิ
(บริษัทได้จ่ายเป็นเงินปันผลระหว่างกาลไปแล้ว ในอัตราหุ้นละ 7.50 บาท)

โดยสรุปผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน)
และบริษัทย่อย ในปี 2550 ใกล้เคียงกับปีก่อน
ซึ่งเป็นผลจากการชะลอตัวของภาวะเศรษฐกิจในประเทศ
ประกอบกับต้นทุนพลังงานและค่าขนส่งเพิ่มสูงขึ้น อีกทั้งเงินบาทแข็งค่าขึ้น อย่างไรก็ตาม
ภายใต้กลยุทธ์การดำเนินธุรกิจและนโยบายการเงินที่มีประสิทธิภาพและรอบคอบ
โดยมีการนำเครื่องมือทางการเงินต่างๆ
มาใช้เพื่อลดความเสี่ยงจากการเปลี่ยนแปลงของอัตราดอกเบี้ยและความผันผวนของอัตราแลกเปลี่ยนอย่างเหมาะสม
จึงส่งผลให้ SCG มีความเสี่ยงด้านการเงินลดลง และจะทำให้ฐานะทางการเงินของ SCG
แข็งแกร่งมากขึ้นและสามารถเพิ่มมูลค่าโดยรวมให้แก่ผู้มีส่วนเกี่ยวข้องทุกฝ่าย
ตลอดจนสนับสนุนและพัฒนาเศรษฐกิจของประเทศให้รุ่งเรืองต่อไป

ค่าตอบแทนของผู้สอบบัญชี

1. ค่าตอบแทนจากการสอบบัญชี (Audit fee)

บริษัทและบริษัทย่อยจ่ายค่าตอบแทนการสอบบัญชี ให้แก่บริษัทเคพีเอ็มจี ภูมิไชย สอบบัญชี จำกัด
ซึ่งเป็นสำนักงานสอบบัญชี ที่ผู้สอบบัญชีประจำปี 2550 สังกัด
รวมทั้งบุคคลหรือกิจการที่เกี่ยวข้องกับผู้สอบบัญชี และสำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมามีจำนวนเงินรวม 27.90 ล้านบาท ทั้งนี้
ไม่รวมค่าสอบบัญชีที่จ่ายโดยบริษัทย่อยในต่างประเทศและบริษัทร่วม

+------------------------------------------------------+---------------+
| ค่าตอบแทนจากการสอบบัญชี ประจำปี 2550                     |               |
+------------------------------------------------------+---------------+
| 1. ค่าสอบบัญชีงบการเงินเฉพาะบริษัทปูนซิเมนต์ไทย จำกัด (มหาชน)  | 180,000 บาท   |
+------------------------------------------------------+---------------+
| 2. ค่าสอบบัญชีงบการเงินรวมของบริษัทปูนซิเมนต์ไทย จำกัด (มหาชน) | 160,000 บาท   |
+------------------------------------------------------+---------------+
|                                                      |               |
+------------------------------------------------------+---------------+
| 3. ค่าสอบทานงบการเงิน รวมทั้งค่าสอบบัญชีงบการเงินของบริษัทย่อย  |               |
+------------------------------------------------------+---------------+
| -   จำนวนบริษัทย่อย                                     | 126 บริษัท      |
+------------------------------------------------------+---------------+
| -   จำนวนเงิน                                         | 27.56 ล้านบาท  |
+------------------------------------------------------+---------------+
| 4. ค่าสอบบัญชีบริษัทปูนซิเมนต์ไทย จำกัด (มหาชน)               | 27.90 ล้านบาท  |
| และบริษัทย่อยทั้งหมด                                      |               |
+------------------------------------------------------+---------------+

2. ค่าบริการอื่นๆ (Non-audit fee)

บริษัทและบริษัทย่อยไม่มีการรับบริการอื่นจากบริษัทเคพีเอ็มจี ภูมิไชย สอบบัญชี จำกัด
ซึ่งเป็นสำนักงานสอบบัญชีที่ผู้สอบบัญชีสังกัด
บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมา